Jäätelö Estafette

Mistä näitä Estafetten aina vaan erilaisia pienoismalleja oikein kumpuaa, kenties se johtuu että alun perinkin etuvetoisen Estan alustan päälle taikka koriin oli helppo rakentaa vaikka minkälaista härpäkettä. Esim. pölynimuri tms.

Tämä korotettu myymälä-auto on ilmeisesti toiminut alun perin liikkuvana jäätelökioskina, nykyään se toimii auto-myymälänä. Vertailu-kuvat ovat otettu pari vuotta sitten Pariisissa järjestettävässä Retro-Mobile tapahtumassa. Siellä tuo Estafette toimi Renaultin osastolla pienoisautojen sekä muun tilpenhöörin myyntipisteenä. Eli juuri tämä 1:43 kokoinen malli on ostettu tuosta aivan samanlaisesta 1:1 autosta. Siinä kuvaillessa samalla seurasin että mitä autoja tuosta myymälästä ostettiin, ylivoimaisesti eniten asiakkaiden mukaan lähti juuri tätä mallia. Valitettavasti en sattunut tiskille silloin kun siellä oli itse Jean Ragnotti pieniä autoja kauppaamassa!

Pienoismalli on tietenkin erittäin hyvin mallinnettu, ja miksi ei olisi kun on voinut käyttää tuota isompaa mallina. Joskushan näitä joudutaan tekemään vain vanhojen valokuvien perusteella, silloin joku kohta voi mennä hieman arvaamalla. Toisaalta, jos on olemassa esim. vain kaksi kuvaa vanhan auton keulasta, niin eihän sitä takapään muotoilua kukaan muukaan tiedä.

Estafette 800 on valmistussarjan alkupäästä, päätellen kuljettajan liukuovesta sekä jäähdyttäjän säleiköstä. Tällä kertaa lisäpisteet tulevat keulan nimikyltistä, saranoiden ja kahvojen maalauksesta sekä äänenvaimentajasta ja pakoputkesta. Sisustus muodostuu kylmäaltaista tötterökansineen ja parista kaapista, eikä siellä sitten oikein muuta olekaan. Voisihan sinne sisälle laittaa pienen pieniä autolaatikoita, jos jostain vain sellaisia löytyisi. Sitten se olisi täydellinen Retro-Estan pienoismalli.

Julkaisija Hachette Ranska, valmistaja ehkä IXO/PCT Kiina.

Kari Kitti